KOMISIJOS REGLAMENTAS (EB) Nr. 252/2005
2005 m. vasario 14 d.
iš dalies keičiantis Reglamentą (EB) Nr. 349/2003, sustabdantį tam tikrų laukinės faunos ir floros rūšių egzempliorių įvežimą į Bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 2 dalį,
pasikonsultavusi su Moksline peržiūros grupe,
kadangi:
(1)
Reglamento (EB) Nr. 338/97 4 straipsnio 6 dalyje numatyta, kad Komisija gali apriboti tam tikrų rūšių įvežimą į Bendriją pagal a-d punktuose nustatytas sąlygas.
(2)
Rūšių, kurių įvežimas į Bendriją yra sustabdytas, sąrašas paskutinį kartą buvo nustatytas 2003 m. vasario 25 d. Komisijos reglamentu (EB) Nr. 349/2003, sustabdančiu tam tikrų laukinės faunos ir floros rūšių egzempliorių įvežimą į Bendriją (2).
(3)
2004 m. gegužės 1 d. Europos Sąjungos valstybių narių skaičiui padidėjus iki 25, kyla būtinybė visus buvusius apribojimus, taikytus rūšių, kurių kilmės šalys yra naujosios valstybės narės, išbraukti iš to sąrašo.
(4)
Remiantis naujausia informacija, Mokslinė peržiūros grupė nusprendė, kad Tarybos reglamento (EB) Nr. 338/97 A ir B prieduose išvardytų tam tikrų rūšių apsaugos būklei, jei jų įvežimas į Bendriją iš tam tikrų kilmės šalių nebus sustabdytas, gresia rimtas pavojus; šios rūšys ir jų kilmės šalys yra šios:
-
Blastomussa spp., Cynarina lacrymalis, Plerogyra spp., Trachyphyllia geoffroyi iš Indonezijos (visi, išskyrus jūros vandenyje užaugintus, prie dirbtinių substratų prilipusius egzempliorius),
-
Chamaeleo gracilis iš Benino (laukiniai ir užauginti egzemplioriai),
-
Euphorbia bulbispina ir Euphorbia guillauminiana iš Madagaskaro,
-
Geochelone pardalis iš Mozambiko (užauginti egzemplioriai),
-
Mantella aurantiaca, Pachypodium rosulatum, Pachypodium sofiance iš Madagaskaro,
-
Naja spp. iš Laoso Liaudies Demokratinės Respublikos,
-
Psittacus erithacus iš Nigerijos,
-
Ursus arctos iš Britų Kolumbijos provincijos, Kanados (medžioklės trofėjus).
(5)
Mokslinė peržiūros grupė taip pat nusprendė, kad dėl Psittacus erithacus rūšies apsaugos būklės jos egzempliorių įvežimo iš Kongo Demokratinės Respublikos į Bendriją sustabdymas nebėra pagrįstas.
(6)
Mokslinė peržiūros grupė nuspendė, kad Chrysemys picta ir Oxyura jamaicensis įvežimas į Bendriją kelia ekologinę grėsmę Bendrijos vietinėms faunos ir floros laukinėms rūšims ir todėl turėtų būti sustabdytas.
(7)
Buvo pasitarta su visomis šalimis, kurių kilmės rūšių įvežimui į Bendriją pagal šį reglamentą yra taikomi nauji apribojimai.
(8)
2001 m. rugpjūčio 30 d. Komisijos reglamento (EB) Nr. 1808/2001 41 straipsnyje, nustatančiame išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (3), nurodyta, kaip valstybės narės turi įgyvendinti Komisijos nustatytus apribojimus.
(9)
Todėl Reglamento (EB) Nr. 349/2003 priedas turėtų būti atitinkamai iš dalies keičiamas ir dėl aiškumo pakeistas.
(10)
Šiame reglamente numatytos priemonės atitinka Prekybos laukine fauna ir flora komiteto nuomonę,
PRIEMĖ ŠĮ REGLAMENTĄ:
1 straipsnis
Reglamento (EB) Nr. 349/2003 priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 14 d.